Першае, што зрабіла пасля выхаду на волю – пайшла на наступную раніцу на паседжанне дэмакратычнай рады. Там былі, здаецца, усе лідэры апазіцыі, ішла размова пра палітвязняў, і мяне здзівіла… са мною нават не павіталіся, на мяне не звярнулі ўвагі! Калі я зайшла і села ў залі, яны нават не спынілі размову, каб павітацца. Віталь Рымашэўскі паглядзеў на ўсіх, і калі зразумеў, што нічога не адбудзецца, сам устаў, падышоў да мяне, павітаўся і павіншаваў. Пасля падышоў Андрэй Дзмітрыеў, які таксама абалдзеў ад таго, што размова не прырываецца. Я зразумела, што на гэтай сустрэчы мне няма чаго рабіць і сышла. Было крыўдна.